CELEX: 62022TN0123
Language: da
Date: 2022-03-07 00:00:00
Title: Sag T-123/22: Sag anlagt den 7. marts 2022 — Ecocert India mod Kommissionen

23.5.2022   
            
            
               DA
            
            
               Den Europæiske Unions Tidende
            
            
               C 207/43
            
         
      Sag anlagt den 7. marts 2022 — Ecocert India mod Kommissionen
      (Sag T-123/22)
      (2022/C 207/58)
      Processprog: engelsk
      
         Parter
      
      
         Sagsøger: Ecocert India Pte Ltd (Gurugram, Indien) (ved advokaterne Y. Martinet, D. Todorova og J. Sohm)
      
         Sagsøgt: Europa-Kommissionen
      
         Sagsøgerens påstande
      
      
                  —
               
               
                  Artikel 1, sammenholdt med punkt 5 i bilag I for så vidt angår Indien, til Kommissionens gennemførelsesforordning (EU) 2021/2325 af 16. december 2021 om opstilling i henhold til Europa-Parlamentets og Rådets forordning (EU) 2018/848 af listen over tredjelande og listen over kontrolmyndigheder og kontrolorganer, der er godkendt i henhold til artikel 33, stk. 2 og 3, i Rådets forordning (EF) nr. 834/2007 med henblik på import af økologiske produkter til Unionen (1) annulleres, for så vidt som Ecocer India Private Limited ved denne bestemmelse fjernes fra de på listen for Indien opstillede godkendte kontrolorganer, der er akkrediteret til at føre kontrol og udstede kontrolattester, som tillader, at produkter importeret fra Indien overgår til fri omsætning i Den Europæiske Union som økologiske produkter.
               
            
                  —
               
               
                  Europa-Kommissionen tilpligtes at betale sagsomkostningerne.
               
            
         Søgsmålsgrunde og væsentligste argumenter
      
      Til støtte for søgsmålet har sagsøgeren anført fire anbringender.
      
                  1.
               
               
                  Første anbringende om Kommissionens manglende kompetence til at fjerne sagsøgeren fra listen over godkendte indiske kontrolorganer.
                  
                              —
                           
                           
                              Kommissionen har i henhold til artikel 33, stk. 2, i forordning (EF) nr. 834/2007 (2) og artikel 7 i forordning (EF) nr. 1235/2008 (3) kompetence til at opstille en liste over godkendte tredjelande, som findes i bilag III til forordning (EF) nr. 1235/2008. Det er dog kun den kompetente myndighed i tredjelandet, der kan akkreditere eller fjerne kontrolorganer fra listen. Det gøres gældende, at Kommissionen ved at fjerne sagsøgeren fra listen over godkendte kontrolorganer overskred grænserne for sin kompetence og tilsidesatte artikel 33, stk. 2, i forordning (EF) nr. 834/2007, sammenholdt med artikel 7 i forordning (EF) nr. 1235/2008. Desuden trådte de bestemmelser, som Kommissionen støttede forordning (EU) 2021/2325 på, nemlig artikel 3, litra a), i Kommissionens delegerede forordning (EU) 2021/1342 af 27. maj 2021, (4) ikke i kraft før den 1. januar 2022.
                           
                        
            
                  2.
               
               
                  Andet anbringende om Kommissionens tilsidesættelse af væsentlige formforskrifter.
                  
                              —
                           
                           
                              Sagsøgeren gør gældende, at Kommissionen ved at beslutte, at sagsøgeren skulle fjernes fra listen over indiske kontrolorganer på grundlag af den liste, der er offentliggjort i bilag III til Kommissionens forordning (EF) nr. 1235/2008 (liste over godkendte tredjelande), fratog sagsøgeren dennes proceduremæssige garantier, idet der på dette retsgrundlag ikke er mulighed for at høre enkelte kontrolorganer, inden der træffes en negativ afgørelse på deres vegne.
                           
                        
            
                  3.
               
               
                  Tredje anbringende om en fejlagtig bedømmelse af de faktiske omstændigheder, en fejlagtig gennemgang af beviserne og Kommissionens fejlagtige bedømmelse for så vidt angår vedtagelsen af forordning (EU) 2021/2325.
                  
                              —
                           
                           
                              Første del af det tredje anbringende: det gøres gældende, at Kommissionen ikke tog hensyn til den omstændighed, at sagsøgeren ikke havde kendskab til brugen af ethylenoxid (ETO) som gasningsmiddel mod salmonella på tidspunktet, da begivenheden indtraf.
                           
                        
                              —
                           
                           
                              Anden del af det tredje anbringende: Kommissionen drog ikke de rigtige konklusioner af den omstændighed, at sagsøgeren traf alle de nødvendige korrigerende foranstaltninger.
                           
                        
                              —
                           
                           
                              Tredje del af det tredje anbringende: ifølge sagsøgeren tog Kommissionen ikke hensyn til de sanktioner, som den kompetente myndighed i Indien, APEDA, vedtog.
                           
                        
            
                  4.
               
               
                  Fjerde anbringende om en tilsidesættelse af de almindelige retsprincipper princippet om beskyttelse af den berettigede forventning, proportionalitetsprincippet og princippet om forbud mod forskelsbehandling.
                  
                              —
                           
                           
                              Første del af det fjerde anbringende: tilsidesættelse af proportionalitetsprincippet, idet fjernelsen af sagsøgeren fra listen over godkendte kontrolorganer var uforholdsmæssig i forhold til de fundne uoverensstemmelser, og den ikke tog hensyn til tidsforskydningen og de passende korrigerende foranstaltninger.
                           
                        
                              —
                           
                           
                              Anden del af det fjerde anbringende: tilsidesættelse af princippet om ligebehandling og princippet om forbud mod forskelsbehandling, idet Kommissionen ifølge sagsøgeren, på en måde, der var udtryk forskelsbehandling, kun besluttede at trække godkendelsen af visse kontrolorganer tilbage, selv om de samme uregelmæssigheder foregik ved andre enheder, og dermed skabte illoyal konkurrence mellem udenlandske kontrolorganer.
                           
                        
                              —
                           
                           
                              Tredje del af det fjerde anbringende: tilsidesættelse af princippet om beskyttelse af den berettigede forventning, idet det forhold, at sagsøgeren siden 2006 gentagne gange har været opført på listen over kontrolorganer, har skabt en situation, der kan medføre en berettiget forventning, som er blevet tilsidesat af Kommissionen; det uklare og uforudsigelige retsgrundlag dannede grundlag for, at sagsøgeren blev fjernet fra listen over indiske kontrolorganer.
                           
                        
            
         (1)  EUT 2021, L 465, s. 8.
      
         (2)  Rådets forordning (EF) nr. 834/2007 af 28.6.2007 om økologisk produktion og mærkning af økologiske produkter og om ophævelse af forordning (EØF) nr. 2092/91 (EUT 2007, L 189, s. 1).
      
         (3)  Kommissionens forordning (EF) nr. 1235/2008 af 8.12.2008 om gennemførelsesbestemmelser til Rådets forordning (EF) nr. 834/2007 for så vidt angår ordninger for import af økologiske produkter fra tredjelande (EUT 2008, L 334, s. 25).
      
         (4)  Kommissionens delegerede forordning (EU) 2021/1342 af 27.5.2021 om supplerende regler til Europa-Parlamentets og Rådets forordning (EU) 2018/848 vedrørende de oplysninger, som tredjelande og kontrolmyndigheder og kontrolorganer skal fremsende med henblik på tilsyn med deres anerkendelse i henhold til artikel 33, stk. 2 og 3, i Rådets forordning (EF) nr. 834/2007 for så vidt angår importerede økologiske produkter samt vedrørende de foranstaltninger, der skal træffes ved udøvelsen af dette tilsyn (EUT 2021, L 292, s. 20).